**Sagnfræðingafélag Íslands**

Aðalfundur 29. mars 2011.

Aðalfundur Sagnfræðingafélags Íslands var haldinn í Norðursal Þjóðskjalasafns Íslands, Laugavegi 162, þriðjudaginn 29. mars og hófst hann kl. 18:00. Í upphafi fundar var Íris Ellenberger kosin til fundarstjóra.

Eftirfarandi var tekið fyrir á fundinum:

1. *Ársskýrsla*

Valur Freyr Steinarsson formaður kynnti ársskýrslu stjórnar og lagði hana fram til samþykktar. Skýrslan var samþykkt einróma.

1. *Endurskoðaðir ársreikningar*

Hugrún Reynisdóttir gjaldkeri kynnti endurskoðaða ársreikninga félagsins fyrir árið 2010. Nokkrar spurningar voru bornar upp um einstaka liði reikninganna. Þeir voru síðan samþykktir einróma.

1. *Árgjald*

Lagt var til að árgjald félaga Sagnfræðingafélags Íslands yrði óbreytt. Tillagan var samþykkt einróma.

1. *Lagabreytingar*

Engar tillögur voru bornar upp um breytingar á lögum félagsins.

1. *Kjör stjórnar, endurskoðenda reikninga og fulltrúa í landsnefnd*

Kynntar voru breytingar á stjórn Sagnfræðingafélags Íslands. Þórunn Guðmundsdóttir vék úr stjórn eftir 6 ára stjórnarsetu og voru henni þökkuð góð störf í þágu félagsins. Sólveig Ólafsdóttir var kosin ný í stjórn félagsins til tveggja ára. Brynhildur Einarsdóttir og Karl Jóhann Garðarsson voru kosin til áframhaldandi setu til tveggja ára.

Endurskoðendur reikninga félagsins, Sesselja Magnúsdóttir og Gísli Gunnarsson, buðu sig fram til áframhaldandi setu til eins árs. Engin mótframboð komu fram.

Þórunn Guðmundsdóttir var kosin sem annar af tveimur fulltrúum Sagnfræðingafélags Íslands í Landsnefnd íslenskra sagnfræðinga til eins árs. Sigrún Sigurðardóttir bauð sig fram til áframhaldandi setu sem fulltrúi félagsins í Landsnefnd íslenskra sagnfræðinga til eins árs. Engin mótframboð komu fram.

1. *Önnur mál*

A) Formaður ræddi um fyrirhuguð hátíðarhöld vegna 40 ára afmælis Sagnfræðingafélags Íslands árið 2011. Afmælisnefnd félagsins, sem sæi um undirbúning afmælisins, var kynnt en einnig var kallað eftir hugmyndum félagsmanna. Formaður kynnti hugmyndir um málþing í tilefni afmælisins, breytingar á heimasíðu félagsins og endurskoðun á fréttabréfi félagsins. Talsverðar umræður urðu um dagsetningu fyrirhugaðar afmælishátíðar. Þá var einnig rætt um hugsanlegt efni málþingsins og lagt til að útnefndir yrðu heiðursfélagar.

B) Umræður urðu um póstlistann Gammabrekku. Umræðurnar snerust aðallega um efni sem þar hafði verið skrifað inn, tilgang póstlistans og mögulega ritstjórn á honum. Formaður kvaðst hafa sent athugasemdir til nokkurra einstaklinga sem kvartað hefði verið undan, en Gammabrekka væri annars opinn póstlisti sem myndi ekki lúta ákveðinni ritstjórn. Þá var einnig rætt um uppfærslur á póstlistanum og varðveislu hans. Engin ákvörðun var tekin um breytingar á póstlistanum Gammabrekku.

Fundi var slitið kl. 18:40.